KOMISSION TÄYTÄNTÖÖNPANOASETUS (EU) 2020/2086

annettu 14 päivänä joulukuuta 2020,

täytäntöönpanoasetuksen (EU) 2020/532 muuttamisesta täytäntöönpanoasetukseen (EU) N:o 809/2014 pinta-alaan liittyvien tukijärjestelmien tukihakemuksiin ja pinta-alaan liittyvien tukitoimenpiteiden maksupyyntöihin sovellettavia monitorointitarkastuksia koskevan poikkeuksen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 62 artiklan 2 kohdan ensimmäisen alakohdan a ja b alakohdan,

sekä katsoo seuraavaa:

(1) Komission täytäntöönpanoasetuksessa (EU) 2020/532 (2) säädetään eräistä poikkeuksista muun muassa täytäntöönpanoasetukseen (EU) N:o 809/2014 (3) siltä osin kuin on kyse tietyistä yhteisen maatalouspolitiikan mukaisesti sovellettavista hallinnollisista ja paikalla tehtävistä tarkastuksista.

(2) Eräät täytäntöönpanoasetuksen (EU) N:o 809/2014 40 a artiklan nojalla tehtävien monitorointitarkastusten osiot edellyttävät tarkastuskäyntejä. Koska koronaviruspandemian rajoittamiseksi on otettu käyttöön liikkumisrajoituksia, jäsenvaltiot eivät vuonna 2020 välttämättä kykene tekemään kyseisessä artiklassa vaadittuja tarkastuksia. Sen vuoksi on aiheellista säätää poikkeuksesta eräisiin kyseisen artiklan säännöksiin.

(3) Sen vuoksi täytäntöönpanoasetusta (EU) 2020/532 olisi muutettava,

(4) Koska tässä asetuksessa säädetään koronaviruspandemian vuoksi vuoden 2020 osalta lisäpoikkeuksesta täytäntöönpanoasetukseen (EU) N:o 809/2014, sen olisi tultava voimaan päivänä, jona se julkaistaan Euroopan unionin virallisessa lehdessä, ja sitä olisi sovellettava takautuvasti samasta päivämäärästä kuin täytäntöönpanoasetusta (EU) 2020/532.

(5) Tässä asetuksessa säädetyt toimenpiteet ovat suorien tukien hallintokomitean ja maaseudun kehittämiskomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Lisätään täytäntöönpanoasetukseen (EU) 2020/532 4 a artikla seuraavasti: ”4 a artikla Poiketen siitä, mitä täytäntöönpanoasetuksen (EU) N:o 809/2014 40 a artiklan 1 kohdan ensimmäisen alakohdan c alakohdan ensimmäisessä virkkeessä ja 40 a artiklan 2 kohdan b alakohdassa säädetään, jos jäsenvaltio ei koronaviruspandemian rajoittamiseksi käyttöön otettujen toimenpiteiden vuoksi kykene toteuttamaan kaikkia tarkastuksia, joissa on tarpeen tehdä tarkastuskäynti, hakuvuoden 2020 osalta sovelletaan seuraavia sääntöjä: a) vähintään kolmelle prosentille asianomaisista tuensaajista on tehtävä asianomaiset tarkastukset, jotka liittyvät tukikelpoisuusperusteisiin, sitoumuksiin ja muihin velvoitteisiin; b) hamppuviljelmien tetrahydrokannabinolipitoisuuden tarkastus on kohdistettava vähintään 10 prosenttiin alasta.”

2 artikla Tämä asetus tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan 20 päivästä huhtikuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä joulukuuta 2020. Komission puolesta Ursula VON DER LEYEN Puheenjohtaja

(1) EUVL L 347, 20.12.2013, s. 549.

(2) Komission täytäntöönpanoasetus (EU) 2020/532, annettu 16 päivänä huhtikuuta 2020, täytäntöönpanoasetuksista (EU) N:o 809/2014, (EU) N:o 180/2014, (EU) N:o 181/2014, (EU) 2017/892, (EU) 2016/1150, (EU) 2018/274, (EU) 2017/39, (EU) 2015/1368 ja (EU) 2016/1240 poikkeamisesta vuonna 2020 siltä osin kuin on kyse tietyistä yhteisen maatalouspolitiikan mukaisesti sovellettavista hallinnollisista ja paikalla tehtävistä tarkastuksista (EUVL L 119, 17.4.2020, s. 3).

(3) Komission täytäntöönpanoasetus (EU) N:o 809/2014, annettu 17 päivänä heinäkuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta (EUVL L 227, 31.7.2014, s. 69).